
3 ՅՈՒՆՈՒԱՐ
 
Սիրելի՛ ունկնդիրներ, 
2016 տարուան մեր կիրակնօրեայ քարոզախօսութիւնը նախ պիտի ընդգրկէ աւետարանի ընթերցում եւ ապա անկէ բխած հոգեւոր խորհրդածութիւն։ Աստուածաշունչին պատգամը յստակ է. աստւա-ծակեդրոն կեանք ապրիլ։ Այս պատգամը պիտի հնչէ իւրաքանչիւր հաղորդումէ, որպէսզի Աստուծոյ դառնանք եւ մեր կեանքին ընթացքը դէպի բարին փոխենք։ 
Այսօրուան մեր աւետարանական ընթերցումը պիտի ընդգրկէ Մատթէոսի Աւետարանին ներածութիւնը եւ առաջին գլուխին մէկէն քսանհինգ համարները։ Զանց կ՚ընեմ մէկէն տասնըեօթը համարներու ընթերցումը, ուր Յիսուսի ազգատոհմը ներկայացնող անուններ կը յիշուին։ Կը կարդամ տասնըութէն քսանհինգ համարները եւ կը կեդ-րոնանամ քսաներրորդ համարին վրայ, որ արձագանգն է Եսայի մարգարէի եօթներորդ գլուխին տասնըչորրորդ համարին, ուր կը կար-դանք. «“Ահա կոյսը պիտի յղանայ եւ որդի մը ծնի, եւ զայն պիտի կոչեն Էմմանուէլ”, որ կը նշանակէ՝ Աստուած մեզի հետ»։ 
Աստուած միշտ մեզի հետ է. որովհետեւ, ան մեր երկնաւոր Հայրն է եւ մենք իր արարածներն ենք։ Իսկ մենք ե՞րբ Աստուծոյ հետ ենք։
Աստուծոյ հետ ըլլալ կը նշանակէ ամենօրեայ քրիստոնէական աղօթական կեանք ապրիլ՝ առանձնաբար եւ ընտանիքով, իսկ կիրակի ու տօնական օրերուն եկեղեցւոյ՝ Աստուծոյ եւ մեր ազգի մեծ ընտանիքի աղօթական կեանքին մասնակցիլ, սուրբ պատարագին սկիզբէն մինչեւ վերջ ներկայ գտնուելով, երգչախումբին հետ երգելով ու սուրբ հաղոր-դութիւն ստանալով։
Առաւել, Աստուծոյ հետ ըլլալ կը նշանակէ եկեղեցւոյ՝ Աստուծոյ եւ մեր ազգի տունին հարազատ զաւակը դառնալ, անոր հոգեւոր եւ ազգային շինութեան մասնակցելով՝ մեր աստուածատուր կարողութիւններով եւ նիւթա-բարոյական օժանդակութեամբ։  
Այսինքն, Աստուծոյ հետ ըլլալ կը նշանակէ աստուածակեդրոն կեանքը վայելել մեր երկրաւոր կեանքին եւ երկնաւոր կեանքին մէջ։ Ամէն։



24 ՅՈՒՆՈՒԱՐ
 
Սիրելի՛ ունկնդիրներ, 
Այսօրուան մեր աւետարանական ընթերցումը պիտի ընդգրկէ Մատթէոսի Աւետարանին երկրորդ գլուխին մէկէն քսաներեք համար-ները։ 
Կը կեդրոնանամ երկրորդ համարին վրայ, ուր կը կարդանք. «Ո՞ւր է Հրեաներու նորածին թագաւորը. մենք տեսանք անոր աստղը արեւելքի մէջ եւ եկանք երկրպագելու իրեն»։
Երեք մոգերուն հարցումը՝ «Ո՞ւր է Հրեաներու նորածին թագաւորը» եթէ մէկ կողմէն անոնց արդար ձգտումը կը բացայայտէ, միւս կողմէն կը յիշեցնէ այս օրերուն այնքա՜ն ընդհանրացած երեւոյթ մը, երբ մարդիկ Յիսուսի մէջ կ՚ուզեն իրենց ակնկալութիւններուն յարմարող գերմարդը, թագաւորը, յաղթականը եւ այլ տիրակալ մը տեսնել. մինչդեռ, Յիսուս ո՛չ Հրեաներուն եւ ո՛չ ալ այլ շահեր հետապնդող մարդոց թագաւորն է. ան միակ երկնաւոր թագաւորն է, որուն թագաւորութիւնը սիրով եւ համե-րաշխութեամբ կը բնորոշուի։ Մենք եւս գիտակցինք, թէ Յիսուս ո՛վ է մեզի համար եւ ըստ այնմ հետեւինք եւ երկրպագենք Իրեն, որուն մէջ աստուածակեդրոն կեանքը մեր կողմէ ապրելի շօշափելի իրականութիւն դարձաւ մարդեղութեան խորհուրդով։ Ամէն։



14 ՓԵՏՐՈՒԱՐ
 
Սիրելի՛ ունկնդիրներ, 
Այսօրուան մեր աւետարանական ընթերցումը պիտի ընդգրկէ Մատթէոսի Աւետարանին երրորդ գլուխին մէկէն տասնըեօթը համար-ները։ 
Նախ, կը կեդրոնանամ երկրորդ համարին վրայ, ուր կը կարդանք. «Ապաշխարեցէ՛ք, որովհետեւ երկինքի արքայութիւնը մօտեցած է». ապա, տասնըեօթերորդ համարին վրայ, ուր կը կարդանք. «Ան է իմ սիրելի Որդիս, որուն ես հաճեցայ»։
Այն սխալ մտայնութիւնը կը տիրէ, թէ ապաշխարութիւնը ծայրայեղ հոգեւոր ապրումներ շեշտող քրիստոնեաներուն կամ եկեղեցիներուն կը պատկանի։ Մի անգամ ընդ միշտ լուսաբանելու համար յայտնեմ, թէ Հայ Եկեղեցւոյ պահքի օրերը (Չորեքշաբթի, Ուրբաթ, Շաբաթապահքեր, Մեծ Պահք) նաեւ ապաշխարութեան օրեր են։ Ապաշխարութեան նուիրուած բազմաթիւ հոգելից աղօթքներ եւ շարականներ ունինք։ Նախ քան ս. հաղորդութիւն ստանալը կարդացուած խոստովանանքը ապաշխարութ-եան ցոլացում է։ Սուրբերու եւ սրբուհիներու վարքերը եւս ապաշ-խարութեան կենդանի դասեր կը պարունակեն։ Ապաշխարութիւնը ունի հետեւեալ հանգրուանները. առաջին, անդրադառնալ մեր մեղք գործած ըլլալուն. երկրորդ, զղջալ մեր գործած մեղքին համար. երրորդ, խոստովանիլ մեր գործած մեղքը եւ ապա ս. հաղորդութիւն ստանալով նոր մեղքին դէմ զինուիլ Յիսուսի սրբարար մարմինն ու արիւնը ընդունելով. չորրորդ, հատուցել մեր գործած մեղքին պատճառած վնասը. հինգերորդ, որոշել անգամ մըն ալ մեղքին թակարդին մէջ չիյնալ։ Այսպէս ըմբռնուած ապաշխարութեան ուսուցումը Հայ Եկեղեցւոյ ամենէն կարեւոր ուսու-ցումներէն մին է։ Այս բոլորը կատարելէն ետք, Աստուած մեզի եւս կ՚ըսէ. «Դուք էք իմ սիրելի զաւակներս, որոնց ես հաճեցայ»։ Ի՜նչ երանելի հաստատում, որ նոյնինքն մեր երկրաւոր կեանքին իմաստը կը սահմանէ, մեզ Աստուծոյ որդեգիր զաւակները եւ երկինքի արքայութեան ժառան-գորդները դարձնելով՝ աստուածակեդրոն կեանքի վայելքը պարգեւելով։ Ամէն։



6 ՄԱՐՏ
 
Սիրելի՛ ունկնդիրներ, 
Այսօրուան մեր աւետարանական ընթերցումը պիտի ընդգրկէ Մատթէոսի Աւետարանին չորրորդ գլուխին մէկէն քսանհինգ համար-ները։ 
Նախ, կը կեդրոնանամ չորրորդ համարին վրայ, ուր կը կարդանք. «Օրէնքի գիրքին մէջ գրուած է. “Մարդ միայն հացով չ՚ապրիր, այլ բոլոր այն խօսքերով, որ Աստուած խօսած է”». ապա, տասնըիններորդ համարին վրայ, ուր կը կարդանք. «Հետեւեցէ՛ք ինծի եւ ես ձեզ մարդու որսորդ պիտի ընեմ»։
Առաջին, Հին Կտակարանի Երկրորդումն Օրէնքի գիրքին ութերորդ գլուխին երրորդ համարը՝ «Մարդ միայն հացով չ՚ապրիր, այլ բոլոր այն խօսքերով, որ Աստուած խօսած է», շատ գործածուած խօսք մըն է իր առաջին կէսովը. «Մարդ միայն հացով չ՚ապրիր»։ Գիտակցաբար կամ ան-գիտակցաբար մարդիկ երկրորդ կէսը կը զեղչեն. «այլ բոլոր այն խօսքերով, որ Աստուած խօսած է»։ Շատ զգոյշ պէտք է ըլլանք, երբ Աստուածաշունչէն մէջբերում կը կատարենք, որպէսզի իմաստը չ՚աղաւաղենք։ Չի՛ բաւեր միայն ըսել. «Մարդ միայն հացով չ՚ապրիր». այլ, պէտք է ամբողջացնել ըսելով. «այլ բոլոր այն խօսքերով, որ Աստուած խօսած է»։ Փորձիչը՝ Սատանան մեզ եւս կը փորձէ միշտ մեղքի մէջ ձգել եւ զայն խորտակելու մեր ամենէն ուժեղ զէնքը նոյնինքն Աստուածաշունչն է, որ կը բովանդակէ բոլոր այն խօսքերը, որ Աստուած խօսած է։ Աստուծոյ պատուիրանները վահան են Սատանային ամեն տեսակի մեղսալից նետերուն դէմ։
Երկրորդ, Քրիստոսի իր տասներկու առաքեալներէն չորս ձկնորս-ներուն ուղղած աշակերտութեան հրաւէրը, բոլոր քրիստոնեաներուն կ՚ուղղուի. «Հետեւեցէ՛ք ինծի եւ ես ձեզ մարդու որսորդ պիտի ընեմ»։ Բոլորս ալ մեր կեանքով եւ գործով պէտք է մեղաւոր մարդիկը Աստուծոյ ուռկանին մէջ բռնելու աշխատինք, որպէսզի միշտ Աստուծոյ մեզի տուած պատ-ւիրանները գործադրելով այս աշխարհի վրայ աստուածակեդրոն եւ մարդասէր կեանք մը ապրինք եւ պատրաստուինք յաւիտենական անանց երանական կեանքին։ Ամէն։



27 ՄԱՐՏ
 
Սիրելի՛ ունկնդիրներ, 
Այսօրուան մեր աւետարանական ընթերցումը պիտի ընդգրկէ Մատ-թէոսի Աւետարանին հինգերորդ գլուխին մէկէն քսանվեց համարները։ 
Մատթէոսի Աւետարանին հինգերորդ գլուխէն եօթներորդ գլուխը ծանօթ է «Լեռան քարոզը» բնորոշումով։ 
Կը կեդրոնանամ տասնըվեցերորդ համարին վրայ, ուր կը կար-դանք. «Ձեր լոյսը թող այնպէս շողայ մարդոց առջեւ, որ անոնք ձեր բարի գործերը տեսնեն եւ փառաւորեն ձեր Հայրը, որ երկինքի մէջ է»։
Յիսուս իր հետեւորդները աշխարհի լոյսի կը նմանցնէ. որովհետեւ, ինքն է աշխարհի լոյսին աղբիւրը, եւ անոնք որոնք իրեն կը հետեւին լոյսի ճամբէն կը քալեն ու լոյս կը ճառագայթեն։ Լոյս ըլլալ կը նշանակէ բարի գործեր կատարել, որպէսզի այդ բարի գործերը մեր երկնաւոր Հօր՝ Աստուծոյ փառքը հիւսեն։ Քրիստոնէութիւնը օրէնքներու շղթայէ բաղ-կացած կրօն մը չէ, այլ՝ հաւատքի կեանք է, որուն պտուղները մեր բարի գործերն են։ Հաւատքը լոյսն է եւ գործերը այդ լոյսին ճառագայթներն են. այսինքն, հաւատք եւ գործ մէկը միւսը կ՚ամբողջացնեն եւ իրարմով իրենց գոյութիւնը կը հաստատեն։ Այս համարով անգամ մը եւս կը ճշմարտուի այն իրողութիւնը, թէ մենք կոչուած ենք աստուածակեդրոն կեանք ապ-րելու. որովհետեւ, մեր բարի գործերը Աստուծոյ փառքը ցոլացնելու պիտի ծառայեն եւ մեզ առնչեն աստուածային երկնաւոր փառքին։ Ամէն։



17 ԱՊՐԻԼ
 
Սիրելի՛ ունկնդիրներ, 
Այսօրուան մեր աւետարանական ընթերցումը պիտի ընդգրկէ Մատթէոսի Աւետարանին հինգերորդ գլուխին քսանեօթէն քառա-սունութը համարները։ 
Կը կեդրոնանամ քառասունութերորդ համարին վրայ, ուր կը կար-դանք. «Դուք կատարեալ եղէք, ինչպէս որ ձեր երկնաւոր Հայրը կա-տարեալ է»։ 
Կատարեալ ըլլալը մարդկային ընդոծին ձգտումներէն մէկն է, որ սակայն սխալ ըմբռնումի վրայ կը խարսխուի՝ եթէ քրիստոնէական սկզբունքէ չմեկնի։ Մարդկային ընկերութիւնը կատարելութիւնը կ՚ըմ-բըռնէ ուժի, փառքի, դրամի տիրութեան մէջ. իսկ Քրիստոս կամաւոր տկարութեան, խոնարհութեան եւ աղքատութեան մէջ։ Եթէ Քրիստոս միայն ըսած ըլլար «Դուք կատարեալ եղէք», մեզմէ իւրաքանչիւրը իր ուզած ձեւով կրնար մեկնել այս հրահանգը եւ ըստ այնմ ապրիլ իր կեանքը. սակայն, Քրիստոս կը շարունակէ ըսելով. «ինչպէս որ ձեր երկնաւոր Հայրը կատարեալ է». որովհետեւ, մեր դիմաց ունինք կատարելութեան կա-տարեալ տիպարը՝ Աստուած։ Ան, մեր Արարիչը, ամեն դրական բանի մէջ կատարեալ է, եւ մեզ կատարելութեան համար ստեղծեց. մենք մեր մեղքերով մերկացանք այդ կատարելութիւնը. սակայն, որովհետեւ Աստուած նաեւ կատարեալ սէր է, իր Միածին Որդին աշխարհ ղրկեց եւ մեր դիմաց դարձեալ կատարելութեան ճամբան բացաւ՝ անոր փրկութեան զոհողութեամբ։ Քրիստոնեաներ երկու փորձութիւններու դիմաց կը գտնուին. առաջին, կարգ մը քրիստոնեաներ կը պատճառաբանեն, թէ ինչ որ ալ ընեն այնքա՜ն տկար են, որ միշտ մեղքը պիտի խորտակէ զիրենք. հետեւաբար, աւելի լաւ է կեանքի բնական ընթացքը ապրիլ եւ կա-տարելութիւնը աստուածային յատկանիշ հռչակել եւ մարդկային ան-կարելիութիւն ընդունիլ. երկրորդ, կան այլ կարգի քրիստոնեաներ, որոնք իրենք զիրենք այնքա՜ն կատարեալ կը նկատեն, որ կ՚անտեսեն իրենց շրջապատը եւ իրենք զիրենք փոքրիկ աստուածներ դաւանելով, իրենց ոտքերը գետնին վրայ պահելով հանդերձ՝ իրենց գլուխը երկինքի ամպերուն մէջ կը գտնեն եւ իրենք զիրենք «ընտրեալներ» ու «փրկուածներ» կը համարեն։ Այս երկու մօտեցումներն ալ հակա-աւետարանական են։ Յիսուս դարձեալ կ՚ընդգծէ Երկնաւոր Հօր հետեւելու հրամայականը, մեր աչքերը երկինքի կատարելութեան սեւեռելու հրաւէրը ուղղելով մեզի։ Դարձեալ աստուածակեդրոն կեանքն է, որ կը պահանջուի մեզմէ, ուր աստուածային կատարելութիւնը մեզ պիտի առաջնորդէ թէ՛այս աշխարհի վրայ եւ թէ՛ երկինքի մէջ։ Ամէն։



8 ՄԱՅԻՍ
 
Սիրելի՛ ունկնդիրներ, 
Այսօրուան մեր աւետարանական ընթերցումը պիտի ընդգրկէ Մատթէոսի Աւետարանին վեցերորդ գլուխին մէկէն տասնըութը հա-մարները։ 
Կը կեդրոնանամ տասներորդ համարին վրայ, ուր կը կարդանք. «Թող կատարուի քու կամքդ, ինչպէս որ երկինքի մէջ՝ այնպէս ալ երկրի վրայ»։
Աւետարանական այս հատուածով Յիսուս երեք բաներ կը սորվեցնէ մեզի ճիշդ կատարել. ողորմիլ, աղօթել եւ ծոմ պահել։ Ան կը յորդորէ երեքն ալ գաղտնօրէն եւ ծածկաբար ընել, որպէսզի կեղծաւորներուն նման ի ցոյց մարդկանց չընենք զանոնք, այլ՝ Աստուծոյ համար, որմէ պիտի ստանանք մեր ըրածին վարձատրութիւնը։ Ողորմիլ, աղօթել եւ ծոմ պահել քրիս-տոնէական հաւատքէն արտաբխած գործեր եւ մեզ Աստուծոյ տանող իրարու ագուցուած երեք անքակտելի թելեր են։ Ասոնք իրարու հետ ներդաշնակաբար մեր քրիստոնէական կեանքը կը յատկանշեն եւ մեր շուրջի մարդիկը կը հրաւիրեն Աստուծոյ կամքը կատարելու եւ Աստուծոյ հետեւելու։ «Թող կատարուի քու կամքդ, ինչպէս որ երկինքի մէջ՝ այնպէս ալ երկրի վրայ», կ՚աղօթենք «Հայր մեր» տէրունական աղօթքին մէջ. որովհետեւ, մեր կամքէն վեր կայ Աստուծոյ կամքը, որ երկինքն ու երկիրը կը կառավարէ։ Ողորմութիւն տալ, աղօթել եւ ծոմ պահել մեր հոգիները կը զօրացնեն Աստուծոյ կամքը կատարելու եւ աստուածակեդրոն կեանք ապրելու այսօր «երկրի վրայ» եւ վաղը «երկինքի մէջ»։ Ամէն։



29 ՄԱՅԻՍ
 
Սիրելի՛ ունկնդիրներ, 
Այսօրուան մեր աւետարանական ընթերցումը պիտի ընդգրկէ Մատ-թէոսի Աւետարանին վեցերորդ գլուխին տասնըիննէն երեսունչորս համարները։ 
Կը կեդրոնանամ երեսուներրորդ համարին վրայ, ուր կը կար-դանք. «Դուք նախ խնդրեցէք որ Աստուծոյ արքայութիւնը գայ եւ աշխատեցէք իր կամքը կատարել, եւ Աստուած այդ բոլորը աւելիով պիտի տայ ձեզի»։
Յիսուս երկինքի մէջ գանձ դիզելու եւ աշխարհիկ մտահոգութ-իւնները թօթափելու մասին խօսելէ ետք, մեզ կը հրաւիրէ Աստուծոյ թագաւորութեան գալուստը խնդրելու եւ Աստուծոյ կամքը կատարելու։ «Հայր մեր» տէրունական աղօթքին «Թող գայ արքայութիւնդ» եւ «Թող կատարուի քու կամքդ, ինչպէս որ երկինքի մէջ՝ այնպէս ալ երկրի վրայ» արձագանգը կը գտնենք հոս. որովհետեւ, երբ Աստուծոյ կամքը կը կատարենք՝ Աստուծոյ թագաւորութեան մէջ կ՚ապրինք, եւ այն ատեն ո՛չ մէկ բանի կարիքը կ՚ունենանք. մեզի տրուածը քիչ կամ շատ չենք համարեր. աւելիին ետեւէն վազելու ստիպողութեան տակ չենք գտնուիր։ Վստահ եմ, որ լսած էք մարդիկ, որոնք ըսած են, թէ բարեգործութիւն մը կամ նուիրատւութիւն մը կատարելէ ետք, Աստուած իրենց տուածէն աւելին տուած է։ Թերեւս դուք ալ այս փորձառութիւնը ունեցած էք։ Այս պատ-ճառաւ Յիսուս կը յիշեցնէ. «Աստուած այդ բոլորը աւելիով պիտի տայ ձեզի»։ «Այդ բոլորը» հոս կ՚ակնարկէ այն բոլոր առօրեայ մտա-հոգութիւններուն, որոնք կը շրջապատեն մեզ։ Յիսուսի պատգամը յստակ է. Ապրեցէ՛ք ձեր աստուածակեդրոն կեանքը եւ մնացածը Աստուծոյ ձգեցէք։ Ամէն։



19 ՅՈՒՆԻՍ
 
Սիրելի՛ ունկնդիրներ, 
Այսօրուան մեր աւետարանական ընթերցումը պիտի ընդգրկէ Մատ-թէոսի Աւետարանին եօթներորդ գլուխին մէկէն քսանիննը համարները։ Մատթէոսի Աւետարանին եօթներորդ գլուխով կաւարտի «Լեռան քարոզը» բնորոշումը կրող հատուածը։ 
Կը կեդրոնանամ տասնըերկրորդ համարին վրայ, ուր կը կար-դանք. «Ինչ որ կ՚ուզէք որ մարդիկ ընեն ձեզի, նոյնը ըրէք դուք անոնց. այս սկզբունքը իր մէջ կը խտացնէ Օրէնքն ու մարգարէներուն ուսու-ցումները»։
Ներկայ ընկերութեան մէջ, այս աստուածադիր սկզբունքը առա-ւելաբար շրջուած եւ անձնակեդրոն ձեւով կը գործադրուի. այսինքն, «Ինչ որ մենք կ՚ուզենք ընել մարդոց, նոյնը անոնք պէտք է ընեն մեզի»։ Այլ խօսքով, մենք կը ճշդենք մեր մարդկային յարաբերութիւններուն ընթացքը՝ մեկնելով մեր անձնական նախասիրութիւններէն եւ միշտ կ՚ուզենք, որ մեր դիմացինները նախաքայլը առնեն։ «Նայիմ ինչպէս պիտի վերաբերի ինծի հանդէպ, որպէսզի ես ալ նոյնը ընեմ իրեն հանդէպ» հոգեբանութեամբ կը շարժինք դժբախտաբար։ Աւելին, մենք կը սահմանենք նաեւ Աստուծոյ եւ եկեղեցւոյ հանդէպ մեր ունեցած յարաբերութիւններուն ընթացքը՝ դարձեալ մեր անձնական հաշիւները նախապատիւ դասելով։ Յաճախ մարդիկ հազար ու մէկ առաջարկ կ՚ընեն ինծի Առաջնորդարանի կամ մեր եկեղեցիներու գործունէութեան մասին. սակայն, նոյնիսկ իրենց մատին ծայրով չեն ուզեր այդ շինիչ առաջարկին գործադրութեան մասնակցիլ։ Քրիստոս հակառակը կը սորվեցնէ մեզի. նախ մեր նմանները նկատի առնել՝ որպէս Աստուծոյ պատկերով ստեղծուած մեր եղբայրներն ու քոյրերը, նախապատւութիւն տալ անոնց ըրածներուն եւ ապա զանոնք փոխադարձել աստուածային սիրոյ սկզբունքէն մեկնած. որովհետեւ, «այս սկզբունքը իր մէջ կը խտացնէ Օրէնքն ու մարգարէներուն ուսուցումները», որոնք մեզ աստուածակեդրոն կեանքի պիտի առաջնորդեն։ Ամէն։



10 ՅՈՒԼԻՍ
 
Սիրելի՛ ունկնդիրներ, 
Այսօրուան մեր աւետարանական ընթերցումը պիտի ընդգրկէ Մատ-թէոսի Աւետարանին ութերորդ գլուխին մէկէն քսաներկու համարները։ 
Կը կեդրոնանամ քսաներկրորդ համարին վրայ, ուր կը կար-դանք. «Դուն հետեւէ՛ ինծի, եւ ձգէ որ մեռելները թաղեն իրենց մեռելները»։
Մատթէոսի Աւետարանին ութերորդ գլուխը բժշկութեան պատ-մութիւններով լեցուն է, որոնց մէջ մէկ կողմէն կ՚ընդգծուի Յիսուսի զօրութիւնը եւ միւս կողմէն հիւանդներուն ու անոնց շրջապատին հաւատքը։ Ժողովուրդին բազմութիւնը երբ ականատես եղաւ Յիսուսի այս հրաշագործութիւններուն, աւելի մղուեցաւ անոր հետեւելու։ Յիսուս առիթը օգտագործեց հաստատելու համար, թէ իրեն հետեւիլը նախա-պայմանուած է ամեն ինչ ձգելով։ Երկու անձեր Յիսուսի հետեւելու պատրաստակամութիւն յայտնեցին։ Հետաքրքրական է, թէ աւետարա-նիչը չ՚ըսեր եթէ հետեւեցան կամ ոչ։ Այս առկախ վիճակը կը մղէ մեզի հարց տալու. Մենք ամբողջապէս կը հետեւի՞նք Յիսուսի։ Իւրաքանչիւրս մեր աստուածակեդրոն կեանքով պիտի պատասխանենք այս կենաց եւ մահու հարցումին։ Յիսուսի հրահանգը շատ յստակ եւ ուղղակի է. «Դուն հետեւէ՛ ինծի, եւ ձգէ որ մեռելները թաղեն իրենց մեռելները». այսինքն, դուն Աստուծմով եւ աստուածայինով հետաքրքրուիր եւ ոչ թէ աշխարհով եւ աշխարհայինով. դուն ուշադրութիւնդ կեանքին եւ ապրողին վրայ կեդ-րոնացուր եւ ոչ թէ մահուան եւ մեռելին. որովհետեւ, մեռելները կրնան իրենց մեռելները թաղել. այսինքն, այս աշխարհի վրայ Աստուծոյ եւ յաւիտենական կեանքին համար ապրող ողջ-մեռելներ կան, որոնք իրենց կեանքին միակ նպատակ ընտրած են իրենց նման ողջ-մեռելներ թաղելը։ Ամէն։



31 ՅՈՒԼԻՍ
 
Սիրելի՛ ունկնդիրներ, 
Այսօրուան մեր աւետարանական ընթերցումը պիտի ընդգրկէ Մատ-թէոսի Աւետարանին ութերորդ գլուխին քսաներեքէն երեսունչորս հա-մարները։ 
Կը կեդրոնանամ քսանհինգերորդ համարին վրայ, ուր կը կարդանք. «Տէ՜ր, ազատէ՛ մեզ, ահա կը կորսուինք»։
Աւետարանական այս հատուածին մէջ բժշկութեան դէպքի մը եւս կը հանդիպինք։ Սակայն, մենք մեր հոգեւոր ուշադրութեան առարկան պիտի դարձնենք Յիսուսի փոթորիկը խաղաղեցնելու հրաշքը։ Մարդկային կեանքը իրաւամբ յաճախ փոթորկոտ ծովու կը նմանի, որ երբ ալեկոծի կ՚անճրկինք եւ որպէս վերջին ապաւէն «Ո՜վ Յիսուս, հասիր» կը պոռանք։ Այս հրաշագործութեան ընդմէջէն Յիսուս մեզի կը սորվեցնէ, առաջին, թէ նոյնիսկ երբ մենք կը կարծենք որ ինք կը քնանայ, ինք մշտարթուն կը հսկէ մեր վրայ եւ վերջին վայրկեանին կը փութայ մեր օգնութեան. երկրորդ, Յիսուս ոչ թէ միայն մեր մէկ կարիքը կը հոգայ, այլ մեր ամբողջ կեանքին փոթորիկը կը հանդարտեցնէ. երբ Յիսուս սաստէ մեզ խռովող փոթորիկին եւ ծովուն, ամեն բան կը խաղաղի եւ մեր կեանքը նոր ընթացք կ՚ունենայ. երրորդ, Յիսուս գիտէ մեր բոլոր դժուարութիւնները. սակայն, միշտ կը յիշեցնէ մեզի, թէ քրիստոնէական կեանքը փորձութեամբ լեցուն եւ վերի-վայրումներով թաւալող կեանք է, որուն տէրն ու տիրականը, ան-խորտակելի նաւապետը Յիսուս ինքն է. եւ վերջապէս, մենք ո՛չ միայն փոթորիկէն խորտակուելու վտանգի պահուն պէտք է դիմենք Յիսուսի, այլ՝ միշտ, ամեն օր, ամեն վայրկեան. որովհետեւ, ան է մեր կեանքին իմաստը այս աշխարհի վրայ ու վախճանակէտը երկինքի արքայութեան մէջ. մենք կ՚ապրինք եւ կը մեռնինք Քրիստոսի համար ու յաւիտենական կեանքին մէջ անժամանակօրէն պիտի ապրինք, որովհետեւ քրիստոնեայ կը կոչուինք. այսինքն, Քրիստոսի կը պատկանինք եւ մեր հաւաքական ինքնութիւնը քրիստոսակեդրոն կեանքն է։ Ամէն։



21 ՕԳՈՍՏՈՍ
 
Սիրելի՛ ունկնդիրներ, 
Այսօրուան մեր աւետարանական ընթերցումը պիտի ընդգրկէ Մատ-թէոսի Աւետարանին իններորդ գլուխին մէկէն տասնըեօթը համարները։
Կը կեդրոնանամ իններորդ համարին վրայ, ուր կը կարդանք. «Հետեւէ՛ ինծի»։
Յիսուս ընտրեց իր գործակիցները. որովհետեւ, շատ լաւ գիտէր, թէ ամեն մարդ չէր կրնար քրիստոնէութիւնը աշխարհին տանելու կարո-ղութիւնն ու քաջութիւնը ունենալ։ Աստուած իւրաքանչիւրիս զանազան շնորհներ պարգեւած է եւ մեզ կը հրաւիրէ մեր անհատական ճիգերը զօդել այն հաւաքական առաքելութեան, որ եկեղեցի կը կոչուի, ու մեր պա-րագային՝ Հայ Եկեղեցի։ Բոլորս ալ մասնիկներն ենք Հայ Եկեղեցիին, եւ հոս՝ Կիպրոսի Հայ Եկեղեցիին, որ հայ ժողովուրդի զաւակներուն հոգեւոր ու ազգային արժէքներուն պարունակն է եւ միաժամանակ մեր ամ-բողջութիւնը կը բնորոշէ՝ որպէս կիպրահայութեան բաբախող սիրտը, մեր համայնական կեանքին կեդրոնն ու մեր խտացեալ անձնաւորութեան մարմնացումը։ 
Յիսուս տուրք հաւաքող Մատթէոսին երբ ըսաւ «Հետեւէ՛ ինծի», Մատթէոս անմիջապէս ոտքի ելաւ եւ անվարան քալեց Յիսուսի հետ։ Դիւրին չէր Մատթէոսի համար լքել իր դիրքն ու հարստութիւնը։ Այդ օրերուն տուրք հաւաքող մը ամեն կարելիութիւնները ունէր իր նմանները շահագործելու. որովհետեւ քաղաքական իշխանութեան նեցուկը կը վայելէր եւ պետական գանձը լեցնելու կողքին նաեւ իր անձնական հարստութիւնը կը դիզէր։ Բոլորը ո՛չ միայն կը յարգէին տուրք հաւաքող պաշտօնեան, այլ նաեւ կը սարսափէին անկէ եւ կը փորձէին անոր հաճելի դառնալ, որպէսզի աւելորդ տուրքերու տակ չկքէին։ Հաւանաբար մտածէք, թէ այսօր եւս յաճախ նոյն իրավիճակը կը պարզուի. ճիշդ է, եւ այդ իսկ պատճառաւ մեր ընկերութիւնը գրեթէ ամեն տեղ կը գտնուի տնտեսական համակարգի նեխած ճահիճին մէջ…։ 
Մատթէոսի տիպարը մեր դիմաց ունենալով, կարեւոր է յիշել, թէ Հայ Եկեղեցին Յիսուսի անունով եւ մեր պատմութեան կշռոյթին հաւա-տարմութեամբ իւրաքանչիւրս ճշմարի՛տ աշակերտութեան կը հրաւիրէ։ Մենք ի՞նչ կը պատասխանենք այս հրաւէրին։ Առաւել, պէտք է ընդգծել, թէ երբ Մատթէոս լսեց Յիսուսի «Հետեւէ՛ ինծի» իր կեանքը փոխող կոչը, ամեն բան թողուց եւ միայն իր գրիչը առաւ սեղանին վրայէն, աշակերտեցաւ Յիսուսի եւ դարձաւ Նոր Կտակարանի չորս աւետարանիչներէն մին, որուն աւետարանը կը կարդանք ահաւասիկ այս տարուան կիրակնօրեայ քարոզախօսութեան ընթացքին։ Մենք ի՞նչ կը տանինք մեզի հետ՝ Յիսուսի աշակերտելու մեր քայլերուն զուգընթաց։ Յիսուսի աշակերտ եւ Հայ Եկեղեցւոյ հարազատ զաւակ դառնալը քաղցր պարտաւորութիւններ կը դնէ մեր վրայ. կանոնաւորապէս կրօնական արարողութիւններուն մաս-նակցիլ, մեր հայ քրիստոնեայի կոչումը ամեն օր եւ ամեն տեղ ապրիլ, մեր եկեղեցական-ազգային կեանքին գործօն մասնակցութիւն բերել՝ թուելու համար մի քանի բնագաւառներ։ 
Քաջ գիտնանք, թէ միայն Հայ Եկեղեցւոյ մկրտութեան աւազանին մէջ մկրտուած ըլլալը մեզ հայ քրիստոնեայ չի՛ դարձներ, ինչպէս միայն երկրի մը հպատակութեան թուղթը ունենալը մեզ պարկեշտ քաղաքացի չի՛ դարձներ։ Մեր ընկերային-հասարակական կեանքին մէջ պարտակա-նութիւններ կան, որոնք պէտք է կատարենք։ Անխուսափելի է այս իրականութիւնը։ Քրիստոսի «Հետեւէ՛ ինծի» հրաւէրին դրական պա-տասխան տալ կը նշանակէ աստուածակեդրոն կեանք ապրելու պատ-րաստակամութիւն յայտնել եւ զայն Հայ Եկեղեցւոյ շրջագիծին մէջ որպէս յանձնառութիւն ցկեանս ցոլացնել։ Ամէն։

Սիրելի՛ ունկնդիրներ, 
Այսօրուան մեր աւետարանական ընթերցումը պիտի ընդգրկէ Մատ-թէոսի Աւետարանին իններորդ գլուխին տասնըութէն երեսունութը հա-մարները։
Կը կեդրոնանամ երեսունեօթերորդ եւ երեսունութերորդ համար-ներուն վրայ, ուր կը կարդանք. «Հունձքը առատ է, բայց մշակները՝ քիչ։ Հետեւաբար, խնդրեցէք հունձքի Տիրոջմէն, որ իր հունձքին համար մշակներ ղրկէ»։
Երբ հունձքի եւ մշակներու մասին կը խօսինք, մեր ուշադրութիւնը կը սեւեռենք եկեղեցւոյ եւ անոր առաքելութեան լծուած հոգեւորակա-նութեան վրայ։ Մեր օրերուն այնքան տիրական դարձած համաշ-խարհայնացած ընկերութեան մէջ, ամենէն աւելի նոր մարտա-հըրաւէրներ դիմաւորողները, եւ յատկապէս ինքնութեան մարտահրա-ւէրը, մեզի նման փոքր ազգերն ու եկեղեցիներն են։ 
Երբ այսօր ամեն տեղ հայ կայ, կը նշանակէ ամեն տեղ հայ հոգե-ւորականի, հայ ուսուցիչի, հայ մամուլի գործիչի, հայ արուեստագէտի, մէկ խօսքով՝ հայ մշակոյթի սպասաւորի խիստ կարիք կայ։ Ինչպէ՞ս հասնիլ ամեն տեղ։ Չենք կրնար ձեռնածալ մնալ. այլ, պէտք է ամեն ճիգ ի գործ դնենք եւ բոլոր բացերը գոցենք։ 
Վերադառնալով Հայ Եկեղեցւոյ, յայտնեմ, թէ վերջերս ուսումնա-սիրութիւն մը կ՚արձանագրէր, թէ 1895-ի համիտեան ջարդերէն առաջ մօտաւորապէս 500 հայու համար 1 հայ հոգեւորական ունէինք։ 1895–1935, այսինքն՝ թրքական եւ սովետական սպանդներու հետեւանքով, 6000 հոգեւորական կորսնցուցինք։ Այսօր 6300 հայու համար 1 հայ հոգե-ւորական ունինք։ Այսօր Հայ Եկեղեցին ամբողջ աշխարհի մէջ ունի միայն 950 հայ հոգեւորական։ Այս համեմատութիւնը երբ դնենք «Հունձքը առատ է, բայց մշակները՝ քիչ» աւետարանական հաստատումին դիմաց եւ հոն կենանք, յուսահատութեան կը մատնուինք. սակայն, երբ շարունակենք աւետարանական յաջորդ համարին ընթերցումը՝ «Հետեւաբար, խնդրեցէք հունձքի Տիրոջմէն, որ իր հունձքին համար մշակներ ղրկէ», երկու մտածումներ կը գօտեպնդեն մեզ։ Առաջին, հունձքին տէրը Աստուած է. Հայ Եկեղեցւոյ տէրը Աստուած է. մենք բոլորս՝ հոգեւորական եւ աշխարհական հաւատացեալներ հունձքի Տիրոջ մշակներն ենք. Հայ Եկեղեցւոյ առա-քելութիւնը Աստուծոյ առաքելութիւնն է։ Երկրորդ, մենք Աստուծոյ վստահելով եւ իր առաքելութիւնը ծաւալելու մղուելով հանդերձ, մեր մասնակցութիւնը պէտք է բերենք Հայ Եկեղեցւոյ մշակներու պատ-րաստութեան եւ կազմաւորման մէջ, որպէսզի երաշխաւորենք մեր աստուածակեդրոն կեանքին շարունակութիւնը։ Ամէն։

Սիրելի՛ ունկնդիրներ, 
Այսօրուան մեր աւետարանական ընթերցումը պիտի ընդգրկէ Մատ-թէոսի Աւետարանին տասներորդ գլուխին մէկէն քսանհինգ համարները։
 	Կը կեդրոնանամ եօթներորդ համարին վրայ, ուր կը կարդանք. «Ու երբ կ՚երթաք, քարոզեցէք՝ թէ երկինքի արքայութիւնը մօտեցած է»։ 
Յիսուս ընտրելէ ետք իր անմիջական գործակից տասներկու առաք-եալները, զանոնք անոնց առաջին առաքելութեան կը ղրկէ եւ կը յայտնէ այն դժուար պայմանները, որոնց մէջ պիտի քարոզեն փրկութեան աւետիսը։ Երկինքի արքայութիւնը Աստուծոյ սիրոյ եւ արդարութեան մնայուն ներկայութիւնն է թշնամական եւ անարդար աշխարհին մէջ։ Երբ մարդիկ իրենց իշխանութիւնը ուժի եւ անիրաւութեան վրայ կը հիմնեն, Աստուած իր ընտանիքը հանդիսացող եկեղեցին իրարհասկացողութեան եւ իրաւունքի վրայ կը հիմնէ, ու այս իրավիճակը ապահովելու համար իր պաշտօնեաները կը կարգէ։ 
Այսօրուան առաքեալները առաջին հերթին այն հոգեւորականներն են, որոնք իրենց անձը զոհած են Աստուծոյ ծառայութեան համար եւ այդ զոհողութիւնը կը ցոլացնեն քրիստոնեաներու հաւաքական բարիքին ի խնդիր։ Ասոնց կը միանան եկեղեցւոյ աշխարհական հաւատացեալները, որոնք մէկ մարմին եւ հոգի կը դառնան նո՛յն ծառայական կեանքին լծուելով՝ ի շահ մի միայն երկինքի արքայութեան հաստատման այս երկրի վրայ։ 
Այսօր կարդացուած աւետարանական հատուածին ընդմէջէն շատ յստակ կը դառնայ, թէ երկինքի արքայութեան տարածման եւ ամրացման համար աշխատողները ո՛չ մէկ բանի կարիք ունին իրենց նպատակին իրագործման համար. մեզի բաւարար է Աստուծոյ հանդէպ մեր ունեցած անխախտ վստահութիւնը, որուն պտուղները պիտի քաղենք մեր նման-ներուն մեր ցուցաբերած սիրոյն ընդմէջէն, երբ բոլորս միասին թէ՛ այս երկրի վրայ եւ թէ՛ երկինքի մէջ պիտի վայելենք երկինքի արքայութեան քաղցրութիւնը եւ աստուածակեդրոն կեանքին անփոխարինելի իրա-կանութիւնը։ Ամէն։

Սիրելի՛ ունկնդիրներ, 
Այսօրուան մեր աւետարանական ընթերցումը պիտի ընդգրկէ Մատ-թէոսի Աւետարանին տասներորդ գլուխին քսանվեցէն քառասուներկու համարները։
Կը կեդրոնանամ երեսուներկրորդ համարին վրայ, ուր կը կար-դանք. «Ով որ մարդոց առջեւ դաւանի թէ ինծի կը հետեւի, ես ալ զայն ինծի հետեւորդ պիտի դաւանիմ Հօրս դիմաց, որ երկինքի մէջ է»։ 
Քրիստոնեայ ըլլալ, առաջին հերթին կը նշանակէ զՔրիստոս ընդունիլ եւ անոր ճշմարիտ հետեւորդը դառնալ՝ ամբողջ կեանքի ըն-թացքին։ Մեր ֆիզիքական ծնունդը աստուածային պարգեւ է՝ մեր ֆիզիքական ընտանիքին շնորհուած։ Մեր հոգեւոր ծնունդը Հայ Եկեղեցւոյ մկրտութեան սուրբ աւազանէն աստուածային պարգեւ է, մեր հոգեւոր ընտանիքին՝ եկեղեցիին շնորհուած։ Նոյնիսկ մեր մանուկ տարիքէն մենք կը պատկանինք Աստուծոյ, որպէսզի մեր ընտանիքին հայ քրիստոնէական մթնոլորտին մէջ հոգեպէս, իմացապէս եւ ֆիզիքապէս աճինք զՔրիստոս խօսքով եւ գործով դաւանելու, յայտարարելու եւ մեր նմաններուն տանելու հայադրոշմ եղանակով։ 
Քրիստոս այսօր կը յիշեցնէ մեզմէ իւրաքանչիւրին, թէ մենք մաս-նակից ենք աստուածային առաքելութեան. մենք եւս առաքեալներ ենք, որովհետեւ Աստուծոյ առաքելութիւնը փոքր առաքեալներու արձանագ-րած յաջողութիւններով մեծ ճամբայ կը կտրէ։ Ներկայ ժամանակներու ամենէն խոցելի երեւոյթը Քրիստոսը դաւանիլը կամ չդաւանիլը չէ. այլ, մեր առաքելական կոչումին եւ հայ քրիստոնէական կոչումին հանդէպ անտարբեր գտնուիլն է։ Անպատասխանատւութիւնը 21-րդ դարու հա-մատարած ախտն է, որմէ ազատագրելու համար մեզ Քրիստոս իրեն հետեւելու նո՛յն հրաւէրը կ՚ուղղէ, որ ուղղած էր իր տասներու առաք-եալներուն։ 
ԶՔրիստոս տէր եւ փրկիչ դաւանիլ, կը նշանակէ հետեւիլ անոր եւ գործադրել անոր պատուիրանները։ Երկինքի մէջ Հօր Աստուծոյ դիմաց կանգնելու այլ ճանապարհ չկայ։ Մեր երկրաւոր եւ երկնաւոր ուղին յստակօրէն գծուած է։ Մեր վարձատրութիւնը երկինքի արքայութեան ժառանգորդ դառնալն է, որուն գրաւականը կու տայ Յիսուս՝ խոս-տանալով. «Ես ալ զայն ինծի հետեւորդ պիտի դաւանիմ Հօրս դիմաց, որ երկինքի մէջ է»։ Ասկէ աւելի յստակ եւ ուղղակի հաստատումի կարիք չկայ։ Մեր քրիստոսակեդրոն կեանքը անժամանակ վարձատրութեան պիտի արժանանայ երկինքի մէջ։ Երանի՜ անոր բոլոր արժանացողներուն։ Ամէն։



13 ՆՈՅԵՄԲԵՐ
 
Սիրելի՛ ունկնդիրներ, 
Այսօրուան մեր աւետարանական ընթերցումը պիտի ընդգրկէ Մատ-թէոսի Աւետարանին տասնըմէկերորդ գլուխին մէկէն երեսուն համար-ները։
Կը կեդրոնանամ քսանհինգերորդ համարին վրայ, ուր կը կարդանք. «Հա՜յր, երկինքի եւ երկրի Տէր, շնորհակալ եմ քեզի, որ իմաստուններէն եւ գիտուններէն ծածկեցիր այն՝ ինչ որ յայտնեցիր պարզ ու համեստ մարդոց»։
          Յիսուսի աղօթական այս բառերը հետեւեալ մտածումները կը դրոշմեն մեր մէջ, որպէս մեր հայ քրիստոնէական կեանքին ուղեցոյցը. 
         Առաջին, երկինքի եւ երկրի տէրը մեր Հայրը՝ Աստուած է։ Այն ինչ որ ունինք այս աշխարհի վրայ եւ այն ինչ որ պիտի ունենանք երկինքի արքայութեան մէջ, կը պարտինք մեր Հօր՝ Աստուծոյ։ Այս հաստատումը Աստուծոյ վրայ մեր ունեցած ամբողջական վստահութեան ապացոյցն է եւ մեր նմաններուն հանդէպ մեր աստուածանման սիրոյն արտաբխումը։ 
          Երկրորդ, մեզի շնորհուած երկրաւոր կեանքին եւ շնորհուելիք երկնաւոր կեանքին համար, մենք միայն մէկ բան պարտաւոր ենք ընել՝ Քրիստոսի օրինակին հետեւելով շնորհակալութիւն յայտնել մեր Հօր՝ Աստուծոյ։ Սակայն, քաջ գիտնանք, թէ շնորհակալութիւն յայտնելը միայն շրթներով «շնորհակալ եմ» ըսել չէ. այլ, ամբողջ կեանքով մենք զմեզ աստուածային առաքելութեան տրամադրել է, նոյնիսկ՝ ի գին մահու։ Եւ այս շնորհակալութիւնը կ՚անցնի Հայ Եկեղեցւոյ ընդմէջէն, որուն զաւակը ըլլալու շնորհին արժանացած ենք մեր մկրտութեամբ եւ հայու լոյս միւռոնի դրոշմով։ 
          Երրորդ, Աստուծոյ յայտնութիւնը բոլորին տրուած է անխտիր։ Աստուած մեր բոլորին Հայրն է։ Մենք բոլորս Աստուծոյ զաւակներն ենք։ Սակայն, միշտ արթուն պէտք է մնանք, որպէսզի անառակ զաւակներ չըլլանք։ Աստուծոյ յայտնութիւնը վերացական երեւոյթ մը կամ պատ-մական դէպքերու շղթայ մը չէ. այլ, շօշափելի ու կենդանի ներկայութիւն է՝ երէկ, այսօր եւ վաղը, որ ուրիշ բան չէ եթէ ոչ մեր Տէր եւ Փրկիչ Յիսուս Քրիստոսը, Աստուծոյ Որդին, որ Հօր եւ Ս. Հոգիին հետ մեզ աստուածային յայտնութեան պարունակը կը դարձնէ։
Չորրորդ, պարզ ու համեստ մարդիկ, որոնք ընդհանրապէս անտեսուած են մարդկային ընկերութեան իմաստուններուն եւ գիտուն-ներուն կողմէ, Աստուծոյ մասնաւոր ուշադրութեան եւ խնամքին առար-կան են. աստուածային յայտնութեան միջոցներն են, շատ աւելի քան իրենք զիրենք իմաստուններ եւ գիտուն համարողները։ Աստուծոյ չափանիշը տարբեր է աշխարհի չափանիշէն. որովհետեւ, աշխարհը աշխարհային շրջանակին մէջ կ՚առնէ իր շահերուն յարմարողները, իսկ Աստուած աշխարհին մէջ աստուածակեդրոն կեանք ապրելու կարելիութիւնը կը բանայ մեր բոլորին համար եւ մեզ իր զաւակները կը դարձնէ։ Ամէն։



4 ԴԵԿՏԵՄԲԵՐ
 
Սիրելի՛ ունկնդիրներ, 
Այսօրուան մեր աւետարանական ընթերցումը պիտի ընդգրկէ Մատ-թէոսի Աւետարանին տասնըերկրորդ գլուխին մէկէն երեսուներկու հա-մարները։
Կը կեդրոնանամ տասնըերկրորդ համարին վրայ, ուր կը կար-դանք. «Օրէնքը կը թոյլատրէ Շաբաթ օրով բարիք գործելը»։
Հին Կտակարանին համաձայն, Շաբաթ օրը շաբթուան եօթներորդ օրն էր եւ եբրայեցի ժողովուրդը պարտաւորուած էր զայն սուրբ պահել։ Մինչեւ այսօր հրեաներ Շաբաթ օրը սուրբ պահելու մէջ շատ խիստ օրէնքներու կը հետեւին։ Յիսուսի կիրակնօրեայ յարութեամբ Շաբաթ օրը սուրբ պահելու աստուածադիր հրահանգը փոխանցուեցաւ Նոր Կտա-կարանի շաբթուան եօթներորդ օրուան, որ Կիրակին է՝ Քրիստոսի յարութեան տօնական եւ գոհաբանական օրը։ 
Յիսուս Շաբաթ օրը յարգելու հարցը օրինական նեղ սահմանումէն կեանքին կը բերէ եւ Շաբաթ օրով հիւանդ մը կը բուժէ, ցոյց տալով թէ աստուածային գթառատ սէրը օր եւ ժամ չի՛ ճանչնար։ Բարիք գործելու ո՛չ մէկ արգելք կայ։ Բարիք գործելը Շաբաթ օրը յարգելէն աւելի՛ ընդունելի է Աստուծոյ համար։
Յիսուսի «Օրէնքը կը թոյլատրէ Շաբաթ օրով բարիք գործելը» վճիռը յիշեցուց մեծ հայրս, որ իր տան մէջ ուտելիքի փոքրաքանակ առուտուրով կը զբաղէր։ Ան Կիրակի օրերը չէր աշխատեր. սակայն, եթէ պատահէր որ մէկը ուտելիքի կարիք ունենալով իրեն դիմէր, ձեռնունայն չէր ճամբեր զայն. այլ, ուտելիքը կու տար եւ կ՚ըսէր. «Դրամը Երկուշաբթի բեր»։ Մեծ հայրս ճիշդ կը գործադրէր Յիսուսի պատուէրը՝ իր համեստ կարո-ղութեամբ զանազանելով բարիք կատարելը գործ ընելէն։
Այսօր, երբ Կիրակին գրեթէ ամեն տեղ դարձած է շաբթուան միւս վեց օրերուն նման օր մը եւ ո՛չ թէ Տիրոջ՝ Աստուծոյ օրը, այլեւս բարիք գործելը եւս եղած է կամաւոր կարելիութիւն մը միայն։ Մինչդեռ, ճշմարիտ քրիստոնեան միշտ բարեխօսութեան եւ բարեգործութեան միջոց պէտք է դառնայ, որպէսզի իր աստուածակեդրոն ու մարդասէր կեանքին կոչումը իրագործէ ամեն օր եւ մանաւանդ Կիրակի օր, երբ մասնակցի Աստուծոյ տան՝ եկեղեցիին մէջ կատարուող հաւաքական աղօթքին, իր հաւատակից եղբայրներուն եւ քոյրերուն հետ։ Ամէն։

Սիրելի՛ ունկնդիրներ, 
Այսօրուան մեր աւետարանական ընթերցումը պիտի ընդգրկէ Մատ-թէոսի Աւետարանին տասնըերկրորդ գլուխին երեսուներեքէն յիսուն համարները։
Կը կեդրոնանամ յիսուներորդ համարին վրայ, ուր կը կարդանք. «Ով որ երկնաւոր Հօրս կամքը կը կատարէ՝ ան է եղբայրս, քոյրս եւ մայրս»։ 
Ներկայ ընկերութեան բարոյական անկումին մէջ մեծ դեր կը կա-տարէ ընտանիքի աւանդական կարգին խախտումը։ Յիսուս անվերա-պահօրէն կ՚ընդգծէ, թէ ընտանիքի մը հոգեւոր Հայրը Աստուած է. այսինքն, ընտանիք մը մարդկային բջիջ մը ըլլալով հանդերձ աստուածային օղակ մըն է։ Այս պատճառաւ ալ սուրբ պսակի օրհնութիւնը Հայ Եկեղեցւոյ եօթը խորհուրդներէն մին է։ Երբ տղայ մը եւ աղջիկ մը ընտանիք կազմելու համար Հայ Եկեղեցւոյ օրհնութեան կ՚արժանանան, քաղաքացիական միութիւն մը չեն կնքեր. այլ, փոքրիկ եկեղեցի մը դառնալու ուխտ կը կատարեն եւ զԱստուած իրենց տան երկնաւոր Հայրը կը դարձնեն, իրենք ընտանիք կը դառնան։ 
Յիսուս իր եղբայրը, քոյրը եւ մայրը կը նկատէ անոնք, որոնք արդէն իսկ իր եւ մեր երկնաւոր Հօր զաւակներն են, որուն նախապայմանը Աստուծոյ կամքը կատարելն է։ Աստուծոյ կամքը սիրոյ կամքն է։ ԶԱստուած սիրելը մենք կ՚արտայայտենք մեր նմանը սիրելով, եւ առաջին հերթին եթէ մեր անմիջական արենակից ընտանիքի անդամները չենք սիրեր, ինչպէ՞ս կրնանք ուրիշները սիրել։
ԶԱստուած եւ մեր նմանը սիրելու բանալին մեր երկնաւոր Հօր կամքը կատարելուն մէջ կը կայանայ։ Պարապ տեղ չէ, որ Յիսուս «Հայր մեր»-ով մեզի սորվեցուց Աստուծոյ դիմել եւ աղօթել. «Եղիցին կամք քո», «Քու կամքդ թող ըլլայ»։ Աստուծոյ կամքին ծալքերը միայն Աստուած գիտէ. սակայն, անոր սկզբունքը մեզի տրուած է որպէս սիրոյ կեանք։ Եթէ կարողանանք հասնիլ քրիստոնէական այն հասունութեան, որ անվարան գործադրենք Աստուծոյ կամքը, այն ատեն նաեւ ամբողջ մարդկութիւնը մեր հարազատ ընտանիքը կը դարձնենք։ Այս մէկը ընելու նախաքայլը պէտք է առնենք Աստուծոյ եւ ազգին մեծ ընտանիքէն՝ Հայ Եկեղեցիէն սկսելով։ Փորձենք մեր ազգակից եւ հաւատակից հայուն մէջ Աստուծոյ պատկերը եւ Աստուծոյ կամքը գործադրողը տեսնել, ու այն ատեն աստուածակեդրոն կեանքը կ՚անցնի մարդասիրութեան հնոցէն, որ մեզ եւ մեր բոլոր նմանները կը մաքրէ այս երկրի տիղմէն եւ Հայ Եկեղեցւոյ ընտանիքին ու երկինքի արքայութեան ընտանիքին ժառանգորդ կը դարձնէ։ Ամէն։
 
       Նարեկ Արքեպիսկոպոս
       Կաթողիկոսական Փոխանորդ
       Կիպրոսի Հայոց

